Morten Søndergaard

Morten Søndergaard (født 3. oktober 1964) er en dansk forfatter, oversætter, redaktør og lydkunstner.

Liv 

Morten Søndergaard er uddannet fra Forfatterskolen (1989 – 1991) og er cand.phil. i litteraturvidenskab på Københavns Universitet i 1993. Han er medstifter af Øverste Kirurgiske, og var fra 2002 til 2008 redaktør for Hvedekorn i samarbejde med Tomas Thøfner. Han var desuden en af redaktørerne af Brøndums Encyklopædi. I 2003 og igen i 2007 blev Morten Søndergaard indstillet til Nordisk Råds Litteraturpris.

Morten Søndergaard har været gift med forfatter Merete Pryds Helle. Sammen med deres to børn boede de i Italien i 8 år, først i Vinci og senere i Pietrasanta, hvorefter de flyttede tilbage til København. 

Morten Søndergaard spiller på Forfatterlandsholdet.

Værk 

Morten Søndergaards debut kom i 1992 med digtsamlingen Sahara i mine hænder. Søndergaards gennembrudsværk var Bier dør sovende, som udkom i 1998. Baseret på erfaringen med at bo i Italien skrev han i 2002 Vinci, senere, hvor han bl.a. introducerer gangen som en central tematik, der vender tilbage igennem hele Søndergaards forfatterskab, især i værket Et skridt i den rigtige retning (2005). Oplevelserne fra Italien spiller også en central rolle i værket Processen og det halve kongerige fra 2010, der med sin strømmende stil i to dele krydser de etablerede grænser mellem poesi og prosa.
Et vigtigt aspekt af Søndergaards forfatterskab er en tilbagevenden til virkeligheden, opfattet gennem videnskaben, gennem sproget, og gennem den kropslige erfaring. Denne fascination for virkeligheden adskiller Søndergaard fra både den modernistiske jeg-digtning og den postmoderne meta-litteratur. I stedet introducerer Søndergaard et forhold mellem jeg'et og verden, der kan opfattes som en form for fænomenologisk digtning.

Selvom Søndergaard primært arbejder som digter, har han også udfoldet sig inden for andre kunstneriske felter. Han har blandt andet oversat værker af den argentinske forfatter Jorge Luis Borges og af den italienske digter Cesare Pavese. En vigtig del af Søndergaards tværæstetiske projekt er arbejdet med lyd og musik, der er udmundet i værker som Hjertets abe sparker sig fri, et CD-projekt han udgav i samarbejde med duoen Schweppenhäuser/Thomsen. I samme ånd har han kureret en serie af udstillinger og installationer, og har desuden skrevet dramatiske stykker. På den måde mødes det sanselige i hans digte og det fysiske i hans øvrige kunstneriske virke i et forsøg på at bringe poesi og verden tættere sammen. I kunstneres egne ord: "Jeg prøver at gribe både poesi og verden an ved at lader de to fænomener støde sammen og se hvad der sker" ("I try to approach both poetry and world by making the two phenomena collide and then see what happens", i et interview med 3AM Magazine).

Det klareste eksempel på dette er måske Søndergaards værk, Ordapoteket, oprindeligt skabt i forbindelse med udstillingen LOVE på Nicolaj Kunsthal. I dette værk sætter Søndergaard lighedstegn mellem sprogets struktur og farmaceutiske produkter. Således indeholder Ordapoteket en æske for hver af de 10 ordklasser – verber, substantiver, adjektiver osv. Disse æsker er i deres design inspireret af de æsker for medicinalprodukter, og indeholder hver en indlægsseddel, der i en poetisk leg med genren af brugsanvisninger for medicin forklarer om den enkelte ordklasses karakteristikker. Som Charlotte Engberg skriver i sin analyse af værket: "Det kendetegner Morten Søndergaards forfatterskab i videre forstand, at hans tekster udløser en dobbelt optik hos læseren, idet opmærksomheden oscillerer mellem frapperende sansninger og betragtninger på den ene side og en nøgtern opmærksomhed mod selve det sproglige arbejde på den anden side".

Søndergaard har også eksperimenteret med, hvordan materialet, en tekst skrives på, påvirker teksten, og skrevet bl.a. huskesedler i marmor. I 2014 dukkede der på Assistens Kirkegården en gravsten op for en vis "Andreas Morgenrødt - tidsrejsende" med årstallene 1996 - 2064. Den var en tid et curiosum, men i 2016 indrømmede Søndergaard, at Andreas Morgenrødt var et anagram af hans eget navn, og han selv manden bag installationen.

Udvalgt bibliografi 

 Intet er nok, 2020
 Et forsøg på at aflytte et sted i Paris, 2020
 Journal 2019, 2019
 Fra i dag - Samlede digte 1992-2017, 2017
 Ukend dig selv, 2017
 Døden er en del af mit navn, 2016
 Fordele og ulemper ved at udvikle vinger, 2013
 Ordapoteket, 2010
 Processen og det halve kongerige, 2010
 Må sort dreng dø ren, 2009
 Et skridt i den rigtige retning, 2005 (indstillet til Nordisk Råds Litteraturpris 2007)
 At holde havet tilbage med en kost, 2004
 Fedtdigte, 2004
 Vinci, senere, digte, 2002 (indstillet til Nordisk Råds Litteraturpris 2003)
 Tingenes orden, roman, 2000
 Bier dør sovende, digte, 1998
 Hypoteser for to stemmer i samarbejde med Tomas Thøfner, Øverste Kirurgiske 1998, Borgen, 2002
 Ubestemmelsessteder, 1996
 Ild og tal, digte, 1994
 Sahara i mine hænder, digte, 1992
 Forsøg på at aflytte et sted i Paris, 2020

Dramatiske værker 

 Ellen, Hotel Pro Forma, 2010
 Orfeus remix, musik Bo Lundby Jæger, den fynske opera, 2007
 Site Seeing Zoom, Hotel Pro Forma, 2000

Udstillinger 

 Sproghospitalet, i samarbejde med Helle Brøns, Sorø Kunstmuseum, 2019

 Bakkehusalfabetet, 2012 (Udstillingskataloget som pdf)
 LOVE – en udstilling om sproget, i samarbejde med WeArePopular, Nikolaj Kunsthal, 2010
 Et skridt i den rigtige retning, i samarbejde med Elisabeth Topsø, Gammel Holtegaard, 2006

Lydværker 

 Verdensnødbremse, Esbjerg Kunstmuseum, 2007
 Stenpiano, marmorsten og lydværk, Charlottenborg, København 2005
 Stenvaskeriet, marmorsten og lydværk, Museet for samtidskunst, Roskilde 2004
 HörspielWerkstatt, 2004, sendt i DR, Lyt til Nyt 2005

Pladeudgivelser 

 Speos, m. Thomsen/Schweppenhaüser, sten, 2019, Lp, KørFirs Records, 2020
 The Sound of My Room, Hormuz Mentor Records 2016
 Hjertets abe sparker sig fri, CD, i samarbejde med Schweppenhäuser/Thomsen, Geiger Records, 2007.
 audioPoesi – Superpositionsprincippet, CD, i samarbejde med Schweppenhäuser/Thomsen, Geiger Records, 2006.
 Random Rooms, LP, i samarbejde med Niels Lyngsø, Olufsens Records, 1992.

Priser og legater 

 Aarestrup-medaljen, 2020
 Drachmannlegatet, 2020
 Modtager af Statens Kunstfonds Livsvarige legat, 2014
 Morten Nielsens Legat, 2008
 Harald Kidde og Peder Jensen Kjærgaards Fond, 2008
 Beatrice-Prisen 2006 (Pia Tafdrups tale for Morten Søndergaard ved overrækkelsen )
 Peter Freuchens Mindelegat, 2003
 Michael Strunge Prisen, 1998
 Modtager af Statens Kunstfonds treårige arbejdslegat, 1997-1999

Noter

Eksterne links 
 Morten Søndergaards hjemmeside.
 Søndergaards side på Gyldendals Den Store Danske.
 Søndergaards side på forfatterweb.

Digtere fra Danmark
Dansksprogede forfattere fra Danmark
Mandlige forfattere i det 21. århundrede
Danskere nomineret til Nordisk Råds Litteraturpris
Personer i Kraks Blå Bog
Alumni fra Københavns Universitet
Kunstnere på finansloven